Apocalipse Z: O comezo da fin (filme)

Apocalipse Z: O comezo da fin (en ) é un filme español de 2024 dirixido por Carles Torrens a partir dun guión de Ángel Agudo. O filme baséase na novela homónima de Manel Loureiro e está protagonizado por Francisco Ortiz.

A súa trama trata dos esforzos do protagonista por reunirse coa súa familia mentres unha pandemia global comeza a converter as persoas infectadas en criaturas agresivas.

Estreouse o 31 de outubro de 2024 en Amazon Prime Video, onde conta con versión dobrada e subtitulada en galego.

 Sinopse 
No ano 2024, unha estraña doenza semellante á rabia comeza a estenderse sen freo por todo o planeta, transformando a xente en criaturas extremadamente agresivas. Mais Manel (Francisco Ortiz) leva tempo vivindo a súa propia apocalipse – aínda non superou a perda da súa muller nun accidente do ano pasado, e dende entón vive deprimido e illado da súa familia, xunto con Lúculo, o seu gato, como única compaña. Cando a doenza cobra aínda máis forza, a súa irmá Belén (Marta Poveda) insiste en que deixe Vigo e se reúna con ela nas Canarias, mais o plan fracasa. Manel ten que pecharse na súa casa, recurrindo ao seu enxeño e habilidades para sobrevivir. Porén, el e Lúculo axiña teñen que marchar, e irán atopando compañeiros de viaxe improbables.

 Personaxes 
 Francisco Ortiz como Manel
 José María Yazpik como Pritchenko
 Berta Vázquez como Lucía
 Iria del Río como Julia
 Marta Poveda como Belén
 Amalia Gómez como Gabriela
 María Salgueiro como Sor Cecilia
 Yuri Mikhaylychenko como Ushakov
 Oriol Ruiz como Mario

 Produción 
O filme é unha produción de Nostromo Pictures, e conta con Adrián Guerra como produtor e a Núria Valls como produtora executiva. A rodaxe realizouse en Vigo incluíndo a Zona Franca, o Porto de Vigo e o Hospital do Meixoeiro.

 Estrea 
O filme esteouse internacionalmente na 57ª edición do Festival de Cinema de Sitges o 5 de outubro de 2024, antes de estrearse en liña o 31 de outubro de 2024 en Amazon Prime Video.

 Notas 

 Véxase tamén 
 Outros artigos 
 Lista de títulos con versión en galego nas plataformas de streaming

Categoría:Filmes de 2024
Categoría:Filmes en lingua castelá
Categoría:Filmes de España
Categoría:Filmes rodados en Galicia
Categoría:Filmes rodados en Vigo
Categoría:Filmes rodados en Barcelona
Categoría:Filmes ambientados en Galicia
Categoría:Filmes de zombis
Categoría:Filmes de Nostromo Pictures
Categoría:Filmes de 2024 con versión en galego